  Туспуктэм: Наталия Сильвестрова Наталия Сильвестрова Удмуртиын инвожо пумын шаертодонъя #КвестПроУдмуртию шудон кутскоз. Элькун сярысь тодон-валанъёссэс вань мылкыд карисьёс эскерыны быгатозы. Со сярысь улосвыл тӧролэн но кивалтэтлэн пресс-службазы ивортӥз. Ужрад «ПроУдмуртию» ӵектос улсын лулчеберет кичӧлтонъёсъя азьмуртлэн фондэзлэн юрттэтэныз радъяське. Шудонэ пыриськон понна Удмуртын яке мукет улосын улӥсьёс командаосы огазеяськыны, регистраци пыр ортчыны, сётэм маршрутъёс пӧлысь одӥгзэ бырйыны но сюрес вылэ вырӟыны кулэ. Маршрутэз ортчыку одно ик дано интыос дорын ӵектос нимсуредэн (логотипен) туспуктэмъёс лэсьтоно но мерлыко вотэсэ поттоно. «Ми ӵемысь со ик урамъёстӥ ветлӥськомы яке каньыл сюресъёс бырйиськомы. «ПроУдмуртию» ӵектослэн ужпумез – дышымтэ сюресъёстӥ ветлытыны но Удмуртуртиез выль сямен усьтыны. Интыос мутус вылыны 400-лэсь трос, Удмуртиын но мукет улосъёсын улӥсьёслэн куараоссыя ми пыдын но машинаен ветлон маршрутъёс кылдытӥмы. Адямиос гуртысьтызы потатэк но шудон пыр элькунмы сярысь мае ке выльзэ тодыны быгатозы: вань маршрутъёс мадиськонъёс кадь лэсьтэмын » Гульназ Гильмуллина, «ПроУдмуртию» ӵектослэн кивалтӥсез Квестэз ас коже яке радъям нуналъёсы ортчыны луэ. Пыдын ветлон маршрутъёс Глазкарын (29-тӥ инвожое 19 часын но 2-тӥ пӧсьтолэзе 12 часын), Воткаын (6-тӥ пӧсьтолэзе 19 часын но 9-тӥ пӧсьтолэзе), Сарапулын (13-тӥ пӧсьтолэзе 19 часын но 16-тӥ пӧсьтолэзе 12 часын), Ижкарын (20-тӥ пӧсьтолэзе 19 часын но 23-тӥ пӧсьтолэзе 12 часын), но Можгаын (3-тӥ гудырикошконэ 19 часын но 6-тӥ гудырикошконэ 12 часын). Пусъем нуналъёсы сюрес вылэ потон азьын вань гожтӥськем пыриськисьёслы стартовой пакетъёс сётозы, нош финишын 18 аресозь пиналъёслы ортчем интыоссыя даурикъёс сётозы – со шудон валюта, кудзэ кузьымъёслы воштыны луоз. Нош 14-тӥ гудырикошконысен 24-тӥ куарусёнозь машинаен Удмуртилэн уйпалаз, лымшор, шундыӝужан но шундыпуксён палаз вуылыны луоз. Квестлэн коньдэтэз – 500 сюрс манет, вормисьёс со коньдон тыр кузьымъёс басьтозы. Квест сярысь чӧлсконпусъя пыр-почгес тодыны луоз. Тодэ вайытом, Сарапулын туристъёслы пыдын ветлон маршрутъёсын мутус кылдытӥзы. Тегъёс: Туризм Удмуртиысьтуризм шаертодон Удмуртия  